Is-Sibt filgħaxija waqt xandira diretta fuq TSN1 u l-paġni soċjali ta' facebook, tħabbru r-rebbieħa tal-iSportMalta Awards Għażliet Sportivi Nazzjonali. Il-61 edizzjoni kienet ikkaratterizzata mill-fatt li minħabba s-sitwazzjoni preżenti tal-Covid19 is-serata ma setatx issir bħas-soltu fil-preżenza ta' dawk kollha involuti. Minflok saret edizzjoni virtwali konformi ma' l-aħħar avviż legali maħruġ mill-Awtoritajiet tas-Saħħa Pubblika. Kelliema waqt din ix-Xandira kienu s-Segretarju Parlamentari responsabbli mill-iSport, Rikreazzjoni u Organiżazzjonijiet Volontarji l-Onor Clifton Grima, iċ-Chairman ta' SportMalta Dr Luciano Busuttil, il-Kap Eżekuttiv ta' SportMalta Mark Cutajar u l-President tal-Għaqda Ġurnalisti Sports Sandro Micallef. Għal sena oħra din is-serata kienet organizzata b'mod konġunt mill-Għaqda Ġurnalisti Sports flimkien ma' SportMalta bl-appoġġ sħiħ tas-Segretarjat responsabbli mill-isport. Waqt din ix-xandira li kienet ippreżentata minn Lorraine Cunningham u Chris Cauchi ġew mqassma 11-il unur – sebgħa fuq votazzjoni tal-ġurija, wieħed fuq vot popolari tan-nies, wieħed għażla tal-Kumitat Eżekuttiv tal-Għaqda Ġurnalisti Sports u tnejn fuq suġġeriment ta' Special Olympics. L-unuri kollha mqassma kienu dawn: Sportiv tas-Sena – Dejan Grech (Eight Ball Pool) Sportiva tas-Sena – Haley Bugeja (Futbol) Żagħżugh tas-Sena – Richard Schultheis (Ibburdjar) Żagħżugħa tas-Sena – Tenishia Thornton (Weightlifting) Tim tas-Sena – Tim Nazzjonali tal-Futbol tan-Nisa (Futbol) Kowċ tas-Sena – Devis Mangia (Coach Tim Nazzjonali tal-Futbol Irġiel) Uffiċjal tas-Sena – Joseph Muscat (Segretarju Ġenerali Malta Basketball Association) Avveniment Internazzjonali tas-Sena – Kampjonat Ewropej tal-Eight Ball Pool People's Choice Award – Mark Marlow (President Malta Employers Sport Association) Unur Special Olympics Atleta Maskili – Mark Serge (Ten Pin Bowling) Unur Special Olympics Atleta Femminili – Klara Zammit (Għawm) Dan it-tagħrif twassal minn SportMalta.